誠臺瓦鼓詩
作者：薛季宣
朝代：宋

paragraphs: 瓦鼓垖垖，寘之誠臺。
誠臺有稱，不革不銅。
不尚其𪔳，自天之性。
天性如之何，至質無華。
有稱如之何，埏埴無加。
誠哉誠哉，其儀孔嘉。
瓦鼓垖垖，誠臺之上，崇基有塽。
可據而居，可憑而望，湯其泱漭。
瓦鼓之垖然，稱臺址之隤然，抱峰崿之嵬然。
誠哉誠哉，紛會意之颸然。
瓦鼓垖垖，誠臺之下，筠鄉有楚。
掃地而居，修竹猗猗。
垖其反古，五畝之竹兮。
彼垖者鼓，在彼墺兮。
在彼墺兮，稱此麓兮。
誠哉誠哉，會我獨兮。
瓦鼓垖垖，在彼青林，有象無音。
稱臺觀之嶔岑，稱筠竹之清陰，樂稱走之誠心。
豈無胡床，可將可坐。
豈無鼖鼗，可鳴可播，而垖鼓以無和。
誠哉誠哉，不加其埵。